3. ลักษณะการประกอบธุรกิจ

3.1 ประวัติและความเป็นมา

  บริษัท ปุ๋ยแห่งชาติ จำกัด (“บริษัท”) ก่อตั้งขึ้นเมื่อวันที่ 11 พฤศจิกายน 2525
  (ภายใต้โครงการปุ๋ยแห่งชาติของทางภาครัฐบาล)
  โดยเป็นการร่วมทุนระหว่างภาครัฐและภาคเอกชนเพื่อทำการผลิตปุ๋ยเชิงประกอบ
  เพื่อทดแทนการนำเข้าปุ๋ยเคมีจากต่างประเทศ
  มีที่ตั้งของโครงการอยู่ที่นิคมอุตสาหกรรมมาบตาพุดจังหวัดระยอง
  และมีทุนจดทะเบียนเริ่มแรกจำนวน 50 ล้านบาท
  และได้รับการส่งเสริมการลงทุนจากคณะกรรมการส่งเสริมการลงทุน (BOI)

  ต่อมาในเดือนมกราคม 2536
  บริษัทได้เริ่มเข้าสู่ตลาดโดยการนำเข้าปุ๋ยเคมีสำเร็จรูปมาจำหน่ายภายใต้เครื่องหมายการค้า
  “ปุ๋ยแห่งชาติ”
  เพื่อเป็นการสร้างฐานการตลาดในระยะแรกก่อนที่บริษัทจะทำการผลิตจริงบริษัทได้ยื่นเรื่องต่อกระทรวงพาณิชย์เพื่อขอเพิ่มทุนจดทะเบียนจาก
  2,250 ล้านบาท เป็น 4,000 ล้านบาท เมื่อวันที่ 13 ตุลาคม 2538
  และได้แปรสภาพเป็นบริษัทมหาชนโดยใช้ชื่อว่า บริษัท ปุ๋ยแห่งชาติ จำกัด (มหาชน)
  และตลาดหลักทรัพย์แห่งประเทศไทย ได้รับเข้าเป็นสมาชิกตั้งแต่วันที่ 26 สิงหาคม 2539

  จากที่บริษัทได้ประสบปัญหาการขาดสภาพคล่อง อันสืบเนื่องมาจากการลดค่าเงินบาทปี 2540
  และต่อเนื่องกับสภาวะเศรษฐกิจตกต่ำซึ่งเป็นปัญหากับทุกประเทศทั่วโลกนับแต่ปี 2541 เป็นต้นมา
  บริษัทได้เริ่มประสบปัญหาตั้งแต่แรกของการก่อสร้างโรงงานในปี 2538
  กำหนดการก่อสร้างโรงงานจะต้องแล้วเสร็จในเดือนเมษายน 2540
  แต่ผู้รับเหมาได้ส่งงานล่าช้าจนเกิดการลดค่าเงินบาททำให้ไม่สามารถเบิกถอนเงินกู้เพื่อก่อสร้างโรงงานในส่วนที่เหลือได้
  บริษัทต้องจัดสรรเงินทุนหมุนเวียนอื่นที่มีอยู่มาใช้ในการก่อสร้างโรงงานจนแล้วเสร็จ
  เมื่อเริ่มการผลิตก็ประสบปัญหาไม่สามารถผลิตได้ตามกำลังการผลิตและเทคนิคที่ออกแบบ
  อีกทั้งเงินทุนหมุนเวียนมิได้เป็นไปตามเป้าหมายที่วางไว้ทำให้การดำเนินงานของบริษัทในช่วงต้นไม่ได้ผลเต็มประสิทธิภาพเกิดต้นทุนการผลิตต่อหน่วยสูง
  ประกอบกับการเปิดตลาดการขายในช่วงต้นๆ มีค่าใช้จ่ายในการส่งเสริมการขายสูง
  ก่อให้เกิดผลขาดทุนในการดำเนินการอย่างต่อเนื่อง
  จนกระทั่งต้องเข้าสู่กระบวนการฟื้นฟูกิจการของศาลล้มละลายกลาง ดังนั้น สถาบันการเงินเจ้าหนี้
  อันได้แก่ บรรษัทบริหารสินทรัพย์ไทย และธนาคารไทยพาณิชย์ จำกัด (มหาชน)
  ได้ตัดสินใจสรรหากลุ่มผู้ร่วมทุนใหม่ก่อนเข้ากระบวนการฟื้นฟูกิจการ ซึ่งได้แก่กลุ่มร่วมทุน CHINA
  XIYANG GROUP AND THAIPICON AND INDUSTRY CO., LTD.
  บริษัทได้มีความเห็นร่วมกับสถาบันการเงินเจ้าหนี้
  และกลุ่มผู้ร่วมทุนใหม่เห็นชอบที่จะดำเนินการยื่นคำร้องขอต่อศาลเพื่อขอฟื้นฟูกิจการ

  ศาลล้มละลายกลางได้มีคำสั่งเมื่อวันที่ 8 กันยายน 2546 คดีหมายเลขแดงที่ 1587/2546
  ให้ฟื้นฟูกิจการของบริษัท ปุ๋ยแห่งชาติ จำกัด (มหาชน) ลูกหนี้ พร้อมทั้งแต่งตั้งบริษัท
  ซี.เจ.มอร์แกน จำกัด ซึ่งตั้งอยู่เลขที่ 193/35 อาคารเลครัชดา ออฟฟิส คอมเพล็กซ์ ชั้น 10
  ถนนรัชดาภิเษก แขวงคลองเตย เขตคลองเตย กรุงเทพมหานคร
  เป็นผู้ทำแผนฟื้นฟูกิจการของลูกหนี้

  ต่อมา เมื่อวันที่ 30 ธันวาคม 2546
  ศาลล้มละลายกลางได้มีคำสั่งเห็นชอบด้วยแผนฟื้นฟูกิจการของบริษัท ปุ๋ยแห่งชาติ จำกัด (มหาชน)
  บรรดาสิทธิและอำนาจหน้าที่ของผู้ทำแผนตกเป็นของผู้บริหารแผน ตามมาตรา 90/58
  แห่งพระราชบัญญัติล้มละลาย พุทธศักราช 2483 และแต่งตั้งบริษัท ซี.เจ.มอร์แกน จำกัด
  เป็นผู้บริหารแผน

  วันที่ 11 กุมภาพันธ์ 2547 ศาลล้มละลายกลาง
  ได้มีคำสั่งอนุญาตให้บริษัททำการลดทุนและเพิ่มทุนของบริษัท ดังนี้

-   โดยการตัดหุ้นสามัญจดทะเบียนที่ยังไม่ได้ออกจำหน่าย 180,509,260 หุ้น

-   ลดจำนวนหุ้นสามัญจดทะเบียนที่ชำระเต็มมูลค่าแล้วจาก 1,313,946,879 หุ้น ลงเหลือ
    6,486,197 หุ้น ที่มูลค่าที่ตราไว้หุ้นละ 10 บาท

-   เพิ่มทุนชำระแล้วจำนวนไม่น้อยกว่า 58,375,775 หุ้น
    เพื่อรองรับการแปลงหนี้เป็นทุนให้แก่เจ้าหนี้กลุ่มที่ 1 และกลุ่มที่ 2 ด้วยอัตราแปลงหนี้ 10 บาท
    ต่อ 1 หุ้น ทำให้ทุนจดทะเบียนเพิ่มขึ้นเป็น 648,619,720 บาท หรือเป็นจำนวนหุ้นทั้งสิ้น
    64,861,972 หุ้น

  วันที่ 11 พฤษภาคม 2547 กรมพัฒนาธุรกิจ กระทรวงพาณิชย์ได้รับจดทะเบียนลดทุนชำระแล้ว
  จาก 14,944,561,390 บาท เป็น 13,139,468,790 บาท
  โดยการตัดหุ้นในส่วนที่ยังไม่ได้ออกจำหน่าย จำนวน 180,509,260 หุ้น

  ต่อมา เมื่อวันที่ 24 พฤษภาคม 2547 ได้ยื่นจดทะเบียนลดทุนจาก 13,139,468,790 บาท เป็น
  64,861,970 บาท โดยการลดจำนวนหุ้นสามัญที่ชำระเต็มมูลค่าแล้วในอัตรา 202.58 หุ้น ต่อ 1
  หุ้นสามัญ

  วันที่ 26 พฤษภาคม 2547 บริษัทได้ยื่นคำขอจดทะเบียนเพิ่มทุนจาก 64,861,970 บาท
  เป็นทุนจดทะเบียน 3,000,000,000 บาท และมีทุนชำระแล้ว จำนวน 648,619,720 บาท
  โดยการจัดสรรหุ้นเพิ่มทุนจำนวน 58,375,775 หุ้น
  เพื่อรองรับการแปลงหนี้เป็นทุนให้แก่เจ้าหนี้จำนวน 2 ราย คือ บรรษัทบริหารสินทรัพย์ไทย
  และธนาคารไทยพาณิชย์ จำกัด (มหาชน)

  วันที่ 7 มิถุนายน 2547 ศาลล้มละลายกลาง ได้มีคำสั่งอนุญาตให้บริษัททำการเพิ่มทุนชำระแล้ว
  ครั้งที่ 2 โดยการออกหุ้นสามัญเพิ่มทุนจำนวนทั้งสิ้น 183,800,000 หุ้น มูลค่าที่ตราไว้หุ้นละ 10
  บาท รวมเป็นมูลค่าทั้งสิ้น 1,838,000,000 บาท
  เพื่อเสนอขายให้กับผู้ร่วมลงทุนใหม่ซึ่งถือเป็นการขายหุ้นให้กับบุคคลในวงจำกัด (Private
  Placement) วันที่ 9 มิถุนายน 2547 กรมพัฒนาธุรกิจ
  กระทรวงพาณิชย์ได้รับรองการจดทะเบียนเพิ่มทุน ชำระแล้วจากจำนวน 648,619,720 บาท
  เป็น 2,486,619,720 บาท เนื่องจากได้รับชำระค่าหุ้นเพิ่มทุนจากผู้ร่วมลงทุนครบถ้วนแล้ว

  วันที่ 20 กรกฎาคม 2547 บริษัทได้เปลี่ยนชื่อจาก “บริษัท ปุ๋ยแห่งชาติ จำกัด (มหาชน)” เป็น
  “บริษัท ปุ๋ยเอ็นเอฟซี จำกัด (มหาชน)”

  วันที่ 9 สิงหาคม 2547 บริษัท ซี.เจ.มอร์แกน จำกัด
  ในฐานะผู้บริหารแผนได้จดทะเบียนเปลี่ยนแปลงกรรมการและอำนาจกรรมการบริษัท
  ซึ่งการเปลี่ยนแปลงดังกล่าวเป็นไปตามที่กำหนดไว้ในแผนฟื้นฟูกิจการ ของบริษัท ข้อ 6.2.2.4
  นั้น โดยบรรดาอำนาจหน้าที่ในการจัดการกิจการและทรัพย์สินของบริษัท และสิทธิ
  ตามกฎหมายของผู้ถือหุ้นเว้นแต่สิทธิที่จะได้รับเงินปันผลตกเป็นของผู้บริหารแผนตามคำสั่งศาลล้มละลายกลางตั้งแต่วันที่
  30 ธันวาคม 2546

  วันที่ 13 กันยายน 2547 การฟื้นฟูกิจการของบริษัท ได้ดำเนินการเป็นผลสำเร็จตามแผน
  ศาลจึงมีคำสั่งให้ยกเลิกการฟื้นฟูกิจการของบริษัท มีผลให้คณะกรรมการ บริษัท ปุ๋ยเอ็นเอฟซี
  จำกัด (มหาชน) มีอำนาจในการบริหารจัดการทรัพย์สินและกิจการของบริษัท

  วันที่ 23 พฤศจิกายน 2547 ได้จัดประชุมวิสามัญผู้ถือหุ้นครั้งที่ 1/2547 ณ ห้องแมจิก 3
  โรงแรมมิราเคิล แกรนด์ ที่ประชุมมีมติให้ ลดทุนจดทะเบียน แก้ไขมูลค่าหุ้น และแก้ไขข้อบังคับข้อ
  5.

  วันที่ 13 ธันวาคม 2547 กรมพัฒนาธุรกิจ
  กระทรวงพาณิชย์ได้รับรองการจดทะเบียนลดทุนจดทะเบียนจากเดิม 3,000,000,000 บาท เป็น
  2,486,619,720 บาท โดยวิธีตัดหุ้นสามัญที่ยังไม่ได้จำหน่าย จำนวน 51,338,028 หุ้น
  มูลค่าหุ้นละ 10 บาท

  วันที่ 14 ธันวาคม 2547 กรมพัฒนาธุรกิจ กระทรวงพาณิชย์
  ได้รับรองการจดทะเบียนแก้ไขมูลค่าหุ้นที่ตราไว้ของบริษัทจากมูลค่าหุ้นละ 10 บาท
  เป็นมูลค่าหุ้นละ 1 บาทและแก้ไขข้อบังคับบริษัทข้อ 5.
  เพื่อให้สอดคล้องกับการเปลี่ยนมูลค่าหุ้นและเพิ่มข้อบังคับข้อ 59.

  วันที่ 15 ธันวาคม 2547 ได้จัดประชุมวิสามัญผู้ถือหุ้นครั้งที่ 2/2547 ณ
  ห้องประชุมศาสตราจารย์สังเวียน อินทรวิชัย อาคารตลาดหลักทรัพย์แห่งประเทศไทย
  ที่ประชุมมีมติอนุมัติหลักเกณฑ์ในการออกใบสำคัญแสดงสิทธิที่จะซื้อหุ้นสามัญของบริษัท
  อนุมัติการเพิ่มทุนจดทะเบียนและแก้ไขเพิ่มเติมหนังสือบริคณห์สนธิ ของบริษัท ข้อ 4.
  อนุมัติการจัดสรรหุ้นเพิ่มทุนโดย 1. จัดสรรหุ้นสามัญใหม่จำนวนไม่เกิน 250,000,000 หุ้น
  เพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัท 2.
  จัดสรรหุ้นสามัญใหม่จำนวน 500,000,000 หุ้น เสนอขายให้กับบุคคลในวงจำกัด 3.
  จัดสรรหุ้นสามัญใหม่ จำนวน 763,380,280 หุ้น เสนอขายให้กับประชาชนโดยทั่วไป
  นอกจากนั้นที่ประชุมได้อนุมัติค่าตอบแทนคณะกรรมการและคณะกรรมการตรวจสอบ

  วันที่ 5 มกราคม 2548 กรมพัฒนาธุรกิจ
  กระทรวงพาณิชย์ได้รับรองการจดทะเบียนเพิ่มทุนจดทะเบียนจาก 2,486,619,720 บาท เป็น
  4,000,000,000 บาท โดยออกหุ้นสามัญใหม่จำนวน 1,513,380,280 หุ้น มูลค่าที่ตราไว้หุ้นละ
  1 บาท และแก้ไขเพิ่มเติมหนังสือบริคณห์สนธิของบริษัท ข้อ 4.
  เพื่อให้สอดคล้องกับการเพิ่มทุนจดทะเบียน

  วันที่ 8 กุมภาพันธ์ 2548 บริษัทเริ่มประสบปัญหาจากสภาพชำรุดทรุดโทรมของเครื่องจักรมีแก๊สรั่ว
  จากหน่วยผลิตกรดกำมะถันซึ่งมีผลกระทบกับมวลชนและสิ่งแวดล้อมรอบโรงงาน
  หลังจากนั้นเป็นต้นมา
  บริษัทต้องหยุดเดินเครื่องเพื่อซ่อมแซมเครื่องจักรในการผลิตปุ๋ยเคมีเป็นระยะๆ
  อีกทั้งผลผลิตที่ได้มีคุณภาพ ไม่คงที่สม่ำเสมอ

  วันที่ 20 ธันวาคม 2548 ฝ่ายบริหารได้ขออนุมัติงบประมาณการซ่อมแซมเครื่องจักรหรือขออนุมัติ
  หยุดการผลิตปุ๋ยเคมี คณะกรรมการได้มีมติให้ฝ่ายบริหารดำเนินการ 1)
  ทบทวนตรวจสอบสภาพเครื่องจักร เพื่อประเมินความสามารถในการผลิต 2)
  ให้ดำเนินการผลิตต่อจนกว่าวัตถุดิบจะหมดหรือเท่าที่สภาพเครื่องจักรจะสามารถผลิตได้ด้วยความปลอดภัย
  3) ให้ศึกษาทางเลือกเพิ่มเติมโดยมุ่งเน้นธุรกิจระยะยาว และการ
  ใช้ประโยชน์จากช่องทางการจัดจำหน่ายที่มีอยู่ นอกจากนี้
  คณะกรรมการมีมติเห็นชอบให้เพิ่มวัตถุประสงค์ ข้อที่ 26-28
  และแก้ไขหนังสือบริคณห์สนธิให้สอดคล้องกัน เพื่อให้บริษัทประกอบธุรกิจได้เพิ่มขึ้น

  วันที่ 18 มกราคม 2549 ในการประชุมวิสามัญผู้ถือหุ้น ครั้งที่ 1/ 2549
  ที่ประชุมผู้ถือหุ้นมีมติไม่อนุมัติการขอเพิ่มวัตถุประสงค์ในการดำเนินธุรกิจข้อที่ 26-28
  และการแก้ไขหนังสือบริคณห์สนธิให้สอดคล้องกัน

  วันที่ 22 มีนาคม 2549 บริษัท หลักทรัพย์ ซีมิโก้ จำกัด (มหาชน)
  ได้รายงานผลการศึกษาทางเลือก
  ในการประกอบกิจการปุ๋ยเคมีของบริษัทรวมทั้งผลการวิเคราะห์ความสมเหตุสมผลทางการเงินว่าในช่วงที่ผ่านมา
  บริษัทผลิตและขายได้ไม่ถึงจุดคุ้มทุน หากยังผลิตต่อก็จะทำให้เกิดผลขาดทุนทุกตันที่ขาย
  และคณะกรรมการบริษัทจึงเห็นควรระงับการผลิตไว้เป็นการชั่วคราวเพื่อรักษากระแสเงินสดของบริษัทและให้ทำการศึกษาทางด้านเทคนิคการผลิตเพิ่มเติม

  วันที่ 28 เมษายน 2549 ในการประชุมสามัญผู้ถือหุ้นประจำปี 2549 ที่ประชุมผู้ถือหุ้นมีมติที่เป็น
  สาระสำคัญคือไม่อนุมัติการขอเพิ่มวัตถุประสงค์ข้อที่ 26-28
  และการแก้ไขหนังสือบริคณห์สนธิให้สอดคล้องกัน
  แต่ได้รับทราบผลการศึกษาทางเลือกในการประกอบกิจการปุ๋ยเคมีของบริษัทรวมทั้งผลการวิเคราะห์ความสมเหตุสมผลทางการเงินจากที่ปรึกษาทางการเงิน
  บริษัท หลักทรัพย์ ซีมิโก้ จำกัด (มหาชน)

  จากสภาพโรงงานที่ชำรุดทรุดโทรมมาก บริษัทจึงต้องจัดให้มีการประเมินทรัพย์สินใหม่เพื่อบันทึก
  ผลการด้อยค่าตามมาตรฐานการบัญชี ฉบับที่ 36
  บริษัทได้รับรายงานการประเมินทรัพย์สินจากผู้ประเมินอิสระในวันที่ 24 มกราคม 2550
  ซึ่งระบุว่าราคายุติธรรมของทรัพย์สินที่โรงงานมีมูลค่าต่ำกว่ามูลค่าทางบัญชี
  ดังนั้นบริษัทจึงต้องบันทึกผลขาดทุนจากการด้อยค่าในงบการเงิน สำหรับปีสิ้นสุดวันที่ 31 ธันวาคม
  2549

  วันที่ 27 กุมภาพันธ์ 2550 ที่ปรึกษาอิสระทางด้านเทคนิค รศ.จรูญ มหิทธาฟองกุล
  อาจารย์ประจำภาควิชาวิศวกรรมอุตสาหการ คณะวิศวกรรมศาสตร์ จุฬาลงกรณ์มหาวิทยาลัย
  ได้รายงานผลการศึกษาว่าการที่บริษัทจะลงทุนปรับปรุงแก้ไขโรงงาน กล่าวคือ
  ก่อสร้างหอดูดซับก๊าซ การพ่นวัสดุกันไฟอาคาร การติดตั้งปั๊มหมุนเวียนกรด
  และซ่อมแซมเครื่องจักรอุปกรณ์ที่เสียหาย รวมเป็นเงินประมาณ 238 ล้านบาทนั้น
  ยังไม่สามารถแก้ไขเครื่องจักรให้ดำเนินการได้
  เนื่องจากยังมีความเสียหายภายในเครื่องจักรซึ่งประเมินเป็นมูลค่าซ่อมแซมเบื้องต้นอีกประมาณ
  170 ล้านบาท และแม้ดำเนินการซ่อมแซมดังกล่าวทั้งหมดแล้ว
  โรงงานก็จะสามารถผลิตปุ๋ยเชิงประกอบได้ไม่เกิน 550,000 ตันต่อปี อย่างแน่นอน ทั้งนี้
  เนื่องจากการปรับปรุงเครื่องจักรดังกล่าวเป็นเพียงการทำให้สามารถใช้งานได้
  ไม่ใช่การปรับปรุงเครื่องจักรให้ดีขึ้นหรือมีประสิทธิภาพเหมือนเครื่องจักรใหม่แต่อย่างใดนอกจากนั้นการดำเนินงานผลิตปุ๋ยเคมีเชิงประกอบต่อไปยังมีความเสี่ยงต่อความปลอดภัยและสิ่งแวดล้อมตลอดจนชุมชนรอบข้าง
  ดังนั้นบริษัทอาจจำเป็นต้องหยุดการผลิตปุ๋ยเคมีจากการใช้เครื่องจักรและอุปกรณ์ที่มีอยู่เดิมต่อไป

  วันที่ 26 เมษายน 2550 ในการประชุมสามัญผู้ถือหุ้น ประจำปี 2550 ที่ประชุมผู้ถือหุ้นรับทราบ
  ผลการศึกษาของที่ปรึกษาทางการเงินและที่ปรึกษาทางเทคนิค
  โดยบริษัทจะนำข้อมูลไปศึกษาเพิ่มเติมถึงแผนงานในอนาคตแล้วนำมาเสนอผู้ถือหุ้นพิจารณาต่อไป

  ในไตรมาสที่ 3 ปี 2550 จากสภาพโรงงานชำรุดทรุดโทรมมากยิ่งขี้น
  บริษัทจึงต้องจัดให้มีการประเมินทรัพย์สินโดยประเมินทรัพย์สินส่วนที่จะใช้งานในอนาคตด้วยวิธีคิดจากต้นทุนทดแทนสุทธิ
  และประเมิน
  ส่วนที่ไม่ใช้งานในอนาคตด้วยวิธีเปรียบเทียบกับราคาตลาดและวิธีคิดจากต้นทุนประกอบกันเพื่อหามูลค่าตลาดหรือมูลค่ายุติธรรมเปรียบเทียบกับมูลค่าทางบัญชี
  ซึ่งพบว่าราคาประเมินสุทธิต่ำกว่ามูลค่าทางบัญชี บริษัท
  จึงต้องบันทึกผลขาดทุนจากการด้อยค่าของทรัพย์สินส่งผลให้บริษัทมีหนี้สินมากกว่าทรัพย์สิน
  จึงต้องเข้าสู่กระบวนการฟื้นฟูกิจการอีกครั้งหนึ่งซึ่งศาลล้มละลายกลางได้มีคำสั่งยกคำร้องขอฟื้นฟูกิจการเมื่อวันที่
  29 ตุลาคม 2550

  วันที่ 6 พฤศจิกายน 2550 บริษัท เอส ซี แมนเนจเมนท์ จำกัด
  ซึ่งเป็นเจ้าหนี้รายหนึ่งได้ยื่นคำร้องขอให้บริษัทฟื้นฟูกิจการต่อศาลล้มละลายกลาง
  เนื่องจากมีความเห็นว่าบริษัทมีหนี้สินล้นพ้นตัว ไม่มีความสามารถชำระหนี้คืนเจ้าหนี้ได้
  ซึ่งศาลล้มละลายกลางได้มีคำสั่งยกคำร้องขอฟื้นฟูกิจการเมื่อวันที่ 4 มีนาคม 2551

  วันที่ 3 เมษายน 2551 บริษัท เอส ซี แมนเนจเมนท์ จำกัด และ
  บริษัทได้ยื่นอุทธรณ์คัดค้านคำสั่ง ศาลล้มละลายกลางไปยังศาลฎีกาโดยตรง

  วันที่ 4 เมษายน 2551 บริษัท เอเชีย โพลีแซคส์ จำกัด
  ซึ่งเป็นเจ้าหนี้การค้าค่ากระสอบปุ๋ยได้ยื่นคำร้องขอให้บริษัทฟื้นฟูกิจการผ่านศาลล้มละลายกลางโดยขอให้บริษัทเป็นผู้ทำแผนเอง
  ซึ่งศาลล้มละลายกลาง ได้รับคำร้องเมื่อวันที่ 11 เมษายน 2551
  และนัดไต่สวนคำร้องขอฟื้นฟูกิจการในวันที่ 9 มิถุนายน 2551
  ต่อมาศาลล้มละลายกลางได้มีคำสั่งยกคำร้องขอฟื้นฟูกิจการเมื่อวันที่ 30 มิถุนายน 2551

  วันที่ 23 พฤษภาคม 2551 การนิคมอุตสาหกรรมแห่งประเทศไทยหรือ กนอ.
  ได้บอกเลิกสัญญาเช่าที่ดินเพื่อการอุตสาหกรรมที่นิคมอุตสาหกรรมมาบตาพุดมีพื้นที่จำนวน 650 ไร่
  ซึ่งเป็นที่ตั้งของโรงงานผลิตปุ๋ยเคมี ของบริษัท โดยอ้างเหตุผลว่า
  บริษัทมิได้ใช้ที่ดินให้เป็นไปตามวัตถุประสงค์แห่งสัญญาเช่า
  และบอกเลิกสัญญาร่วมดำเนินงานเพื่อการพัฒนาพื้นที่ก่อสร้างท่าเทียบเรือกับบริษัท
  ซึ่งบริษัทได้คัดค้านการบอกเลิกสัญญากับ กนอ.
  เนื่องจากบริษัทเห็นว่าการบอกเลิกสัญญาดังกล่าวไม่ถูกต้อง
  ไม่ชอบด้วยกฎหมายและไม่เป็นธรรมกับบริษัท

  วันที่ 28 กรกฎาคม 2551 บริษัท ปุ๋ยเอ็นเอฟซี จำกัด (มหาชน)
  จึงได้ยื่นคำร้องขอฟื้นฟูกิจการต่อ ศาลล้มละลายกลาง
  ซึ่งศาลได้รับคำร้องขอฟื้นฟูกิจการดังกล่าวในวันที่ 29 กรกฎาคม 2551 และนัดไต่สวน
  คำร้องในวันที่ 1 กันยายน 2551

  วันที่ 13 สิงหาคม 2551 ได้จัดการประชุมวิสามัญผู้ถือหุ้น ครั้งที่ 1/2551 ณ ห้อง Meeting
  Room 1, 2 โซนบี ศูนย์ประชุมแห่งชาติสิริกิติ์ โดยมีวาระสำคัญดังนี้

-   รายงานปัญหาการดำเนินงานของบริษัทฯ ให้ผู้ถือหุ้นรับทราบ
    เรื่องที่กนอ.บอกเลิกสัญญาเช่าที่ดินฯ
    ผู้ถือหุ้นรายหนึ่งเสนอให้ที่ประชุมเปลี่ยนวาระการประชุมจากวาระเพื่อทราบ
    เป็นวาระเพื่อพิจารณา เพราะถือว่าเป็นเรื่องที่สำคัญมาก ประธานที่ประชุมจึงต้องขอให้
    ที่ประชุมลงมติโดยใช้เสียงข้างมากในการขอเปลี่ยนวาระ ซึ่งที่ประชุมมีมติ
    รับทราบรายงานปัญหาการดำเนินงานของบริษัทฯ
    และลงมติขอเปลี่ยนวาระจากการรายงานปัญหา การดำเนินงานของบริษัทฯ ให้ผู้ถือหุ้นรับทราบ
    เป็นวาระเพื่อพิจารณาอนุมัติแนวทาง ให้บริษัทฯ เข้าเจรจาในเรื่องสัญญาเช่าที่ดินฯ
    และสัญญาร่วมดำเนินงานฯ ในฐานะคู่สัญญากับการนิคมอุตสาหกรรมแห่งประเทศไทย
    ด้วยคะแนนเสียงข้างมาก ทั้งนี้ ที่ประชุมยังมีมติอนุมัติแนวทางให้บริษัทฯ
    เข้าเจรจาในเรื่องสัญญาเช่าที่ดินฯ และสัญญาร่วมดำเนินงานฯ
    ในฐานะคู่สัญญากับการนิคมอุตสาหกรรมแห่งประเทศไทย ตามที่คณะกรรมการเห็นสมควร
    และหากไม่สามารถหาข้อยุติได้ก็ให้ใช้สิทธิตามกระบวนการยุติธรรมและทางศาลต่อไป

-   พิจารณาอนุมัติให้แก้ไขเพิ่มเติมวัตถุประสงค์ของบริษัทในหนังสือบริคณห์สนธิของบริษัทฯ
    เพื่อความชัดเจน โดยที่ประชุมมีมติ อนุมัติให้แก้ไขเพิ่มเติมวัตถุประสงค์ของบริษัทจาก 25 ข้อ
    เป็น 31 ข้อตามที่เสนอ พร้อมทั้งแก้ไขหนังสือบริคณห์สนธิของบริษัท ข้อ 3 ให้สอดคล้องกัน

  วันที่ 1 กันยายน 2551 ศาลได้เลื่อนนัดไต่สวนคำร้องขอฟื้นฟูกิจการของบริษัท เป็นวันที่ 15-17
  กันยายน 2551 และนัดไต่สวนคำร้องคัดค้านของการนิคมอุตสาหกรรมแห่งประเทศไทย ในวันที่
  22 กันยายน 2551 ในวัน นัดไต่สวนฝ่าย กนอ.
  ได้ยื่นคำร้องต่อศาลล้มละลายกลางว่าพยานติดภารกิจเร่งด่วนต้องนำเสนอข้อเท็จจริงในการบอกเลิกสัญญากับบริษัทต่อคณะกรรมการ
  กนอ.จึงขอเลื่อนนัดการไต่สวนคำร้องออกไป 2 สัปดาห์
  และศาลได้มีคำสั่งเลื่อนนัดการไต่สวนพยานฝ่าย กนอ. เป็นวันที่ 20 ตุลาคม 2551 หลังจากนั้น
  ศาลล้มละลายกลางได้มีคำสั่งให้ฟื้นฟูกิจการของ บริษัท ปุ๋ยเอ็นเอฟซี จำกัด (มหาชน)
  และแต่งตั้งบริษัท ปุ๋ย เอ็นเอฟซี จำกัด (มหาชน) เป็นผู้ทำแผนฟื้นฟูกิจการของบริษัทเมื่อวันที่ 28
  มกราคม 2552 ดังนั้นนับแต่วันที่ ศาลมีคำสั่งให้ฟื้นฟูกิจการ เป็นต้นไป
  อำนาจหน้าที่ในการจัดการกิจการและทรัพย์สินของบริษัท
  และบรรดาสิทธิตามกฎหมายของผู้ถือหุ้นของบริษัท เว้นแต่สิทธิที่จะได้รับเงินปันผล
  ตกแก่ผู้ทำแผนตามมาตรา 90/25 แห่งพระราชบัญญัติล้มละลาย พุทธศักราช 2483

  วันที่ 4 กุมภาพันธ์ 2552 บริษัท ปุ๋ยเอ็นเอฟซี จำกัด (มหาชน) ในฐานะผู้ทำแผน
  รับมอบทรัพย์สิน ดวงตรา สมุดบัญชี เอกสารเกี่ยวกับทรัพย์สิน หนี้สิน
  และกิจการของลูกหนี้จากคณะกรรมการบริษัท

  วันที่ 21 เมษายน 2552 ประกาศเจ้าพนักงานพิทักษ์ทรัพย์ เรื่อง
  คำสั่งให้ฟื้นฟูกิจการและตั้งบริษัท ปุ๋ยเอ็นเอฟซี จำกัด (มหาชน) เป็นผู้ทำแผน
  ได้ถูกประกาศในราชกิจจานุเบกษา และเจ้าพนักงานพิทักษ์ทรัพย์
  ได้เริ่มส่งประกาศเจ้าพนักงานพิทักษ์ทรัพย์ เรื่อง คำสั่งให้ฟื้นฟูกิจการและตั้งผู้ทำแผน บริษัท
  ปุ๋ยเอ็นเอฟซี จำกัด (มหาชน)
  ให้กับเจ้าหนี้ของบริษัทแล้วพร้อมทั้งแจ้งให้เจ้าหนี้มายื่นคำขอรับชำระหนี้ภายใน 1 เดือน
  นับแต่วันโฆษณาคำสั่งนี้ (ครบกำหนดยื่นคำขอรับชำระหนี้ในวันที่ 21 พฤษภาคม 2552)

  วันที่ 22 พฤษภาคม 2552 บริษัทได้ยื่นคำร้องขออนุญาตจำหน่ายสิทธิการเช่าพื้นที่บางส่วนจำนวน
  110 ไร่ โดยได้รับค่าตอบแทนต่อศาลล้มละลายกลาง เพื่อให้ บริษัท กรุงเทพ ซินธิติกส์ จำกัด
  ได้ทำสัญญา เช่าที่ดินโดยตรงกับการนิคมอุตสาหกรรมแห่งประเทศไทย (“กนอ.”)
  และศาลล้มละลายกลางได้นัดไต่สวน คำร้องในวันที่ 30 มิถุนายน 2552

  วันที่ 30 มิถุนายน 2552 มีผู้ทำแผน ทนายของผู้ทำแผน เจ้าพนักงานพิทักษ์ทรัพย์
  และเจ้าหนี้จำนวน 11 ราย มาศาล และเจ้าหนี้จำนวน 5 ราย จาก 11 รายที่มาศาล
  ได้ยื่นคำคัดค้านเรื่องการจัดการเงินค่าตอบแทน จากการจำหน่ายสิทธิการเช่าของบริษัท
  เมื่อศาลได้ตรวจสำนวนประกอบแล้วพบว่า หมายนัดและสำเนาคำร้อง ที่ต้องส่งให้เจ้าหนี้จำนวน
  33 รายนั้น ยังส่งให้เจ้าหนี้ได้ไม่ครบถ้วน
  จึงให้เลื่อนวันนัดพิจารณาไต่สวนฝ่ายผู้ร้องและเจ้าหนี้ผู้คัดค้านทั้งหมดเป็นวันที่ 14 กรกฎาคม
  2552 โดยบริษัทในฐานะผู้ร้องต้องจัดส่งเอกสารให้เจ้าหนี้รับทราบหมายนัด สำเนาคำร้อง
  และให้บริษัทนำหลักฐานการรับเอกสารของเจ้าหนี้ไปแสดงต่อศาลในวันนัดไต่สวนด้วย

  วันที่ 14 กรกฎาคม 2552 มีผู้ทำแผน ทนายของผู้ทำแผน
  เจ้าพนักงานพิทักษ์ทรัพย์และเจ้าหนี้จำนวน 12 รายมาศาล และมีผู้คัดค้านจำนวน 5 ราย
  เช่นเดียวกับการพิจารณาคำร้องในวันที่ 30 มิถุนายน 2552
  ในวันนี้ทนายของผู้ทำแผนได้ยื่นคำร้องขอแก้ไขคำร้องขออนุญาตฯ
  ในส่วนของการจัดสรรเงินเพื่อให้มีข้อเท็จจริง
  ตรงกับบันทึกถ้อยคำยืนยันข้อเท็จจริงของผู้ทำแผนฉบับลงวันที่ 3 กรกฎาคม 2552
  ที่ยื่นต่อศาลล้มละลายกลาง ศาลจึงมีคำสั่งให้เลื่อนวันนัดไต่สวนคำร้องเป็นวันที่ 30 กรกฎาคม
  2552

  วันที่ 17 กรกฎาคม 2552 บริษัทในฐานะผู้ทำแผนได้ยื่นคำร้องขอขยายระยะเวลาการนำส่งแผน
  ฟื้นฟูกิจการ ครั้งที่ 1 จากกำหนดเดิมคือภายในวันที่ 21 กรกฎาคม 2552 ไปอีก 1 เดือน

  วันที่ 30 กรกฎาคม 2552 มีผู้ทำแผน ทนายของผู้ทำแผน
  เจ้าพนักงานพิทักษ์ทรัพย์และเจ้าหนี้จำนวน 12 รายมาศาล และมีผู้คัดค้านจำนวน 5 ราย
  เช่นเดียวกับการพิจารณาคำร้องในครั้งก่อนๆ ผู้ทำแผน ได้ขอนำสืบพยานฝ่ายผู้ร้องจำนวน 3
  รายโดยมีเจ้าหนี้รายที่ 9 , เจ้าหนี้รายที่ 13, เจ้าหนี้รายที่ 18 ถามค้านพยาน
  และศาลได้นัดฟังคำสั่งในวันที่ 25 สิงหาคม 2552

  วันที่ 17 สิงหาคม 2552
  บริษัทในฐานะผู้ทำแผนได้ยื่นคำร้องขอขยายระยะเวลาส่งแผนฟื้นฟุกิจการ ครั้งที่ 2 ไปอีก 1
  เดือน พร้อมทั้งได้ยื่นคำแถลงการณ์ปิดคดี กรณีขออนุญาตตามมาตรา 90/12 (9)
  เพื่อขอจำหน่ายสิทธิการเช่าที่ดินบางส่วนโดยมีค่าตอบแทน

  วันที่ 25 สิงหาคม 2552 ศาลล้มละลายกลางได้มีคำสั่งตามคำร้องขออนุญาตตามมาตรา
  90/12(9) ให้บริษัทในฐานะลูกหนี้สละหรือจำหน่ายสิทธิการเช่าที่ดินจำนวน 110 ไร่
  ที่ลูกหนี้เช่าจาก กนอ. เพื่อให้บริษัท กรุงเทพ ซินธิติกส์ จำกัด และ/หรือ
  บริษัทในเครือเช่าที่ดินดังกล่าวกับ กนอ. ต่อจากลูกหนี้ โดยบริษัท กรุงเทพ ซินธิติกส์ จำกัด
  และ/หรือ
  บริษัทในเครือจะชำระค่าตอบแทนจากการคืนสิทธิการเช่าพื้นที่ดังกล่าวให้แก่ลูกหนี้เป็นเงิน
  4,000,000 บาทต่อไร่ รวมเป็นค่าตอบแทนทั้งสิ้น 440,000,000 บาท
  ก่อนที่ศาลจะมีคำสั่งเห็นชอบ ด้วยแผนได้
  โดยกำหนดให้ผู้ทำแผนจัดสรรเงินที่ได้จากการจำหน่ายสิทธิการเช่าจำนวน 440,000,000 บาท
  ออกเป็น 2 ส่วน

-   ส่วนแรกไม่เกิน 120,000,000 บาท ให้ฝากไว้ที่ศาลล้มละลายกลางเพื่อรอจ่ายให้กับ กนอ.
    ก่อนเจ้าหนี้รายอื่น

-   ส่วนที่ 2 ประมาณ 320,000,000 บาท
    ให้ผู้ทำแผนนำมาฝากไว้ที่ศาลล้มละลายกลางโดยหากมีความจำเป็นเพื่อความอยู่รอดหรือดำรงอยู่ของกิจการลูกหนี้
    ก็ให้ผู้ทำแผนยื่นคำร้อง ขออนุญาตศาลเบิกใช้ หรือเบิกถอนเงินเป็นคราวๆ ไป
    โดยศาลจะพิจารณาให้เบิกใช้หรือ เบิกถอนได้ตามที่ศาลเห็นสมควร
    เพื่อความอยู่รอดหรือความดำรงคงอยู่ของกิจการของลูกหนี้เท่านั้น
    และเมื่อแผนฟื้นฟูผ่านความเห็นชอบจากที่ประชุมเจ้าหนี้และศาลล้มละลายกลางแล้ว
    ก็ให้ผู้บริหารแผนมาเบิกเงินที่เหลือทั้งหมดจากศาลไปใช้จ่ายตามแผนฟื้นฟูกิจการ

  วันที่ 1 กันยายน 2552 บริษัทได้ลงนามบันทึกข้อตกลงกับ กนอ.
  เพื่อคืนพื้นที่เช่าในนิคมอุตสาหกรรมมาบตาพุด ที่ดินแปลงที่ I-20/1
  บางส่วนจำนวนตามที่รังวัดได้ประมาณ 108 ไร่ 2 งาน 28.94 ตารางวา
  ทำให้ที่ดินตามสัญญาเช่าเพื่อการอุตสาหกรรม เลขที่ 3-2535-นพ. ลงวันที่ 18 กันยายน 2535
  (สัญญาเช่าเดิม) คงเหลือเนื้อที่เพียง 541 ไร่ 1 งาน 76.66 ตารางวา
  โดยบริษัทได้รับเงินค่าตอบแทนการจำหน่ายสิทธิการเช่าจาก บริษัท บีเอสที เลเท็กซ์ จำกัด
  (“BSTL”) และได้นำเงินดังกล่าวฝากไว้ที่ศาลล้มละลายกลางทั้งจำนวน พร้อมกันนี้ทาง กนอ.
  ได้ลงนามสัญญาเช่าที่ดิน กับ BSTL เป็นที่เรียบร้อยแล้ว

  วันที่ 3 กันยายน 2552
  บริษัทได้ยื่นคำร้องขอเบิกเงินจากศาลล้มละลายกลางเพื่อนำมาจ่ายภาระหนี้
  ค้างชำระตามคำสั่งศาลให้กับ กนอ. จำนวนเงิน 116,807,147.04 บาท และค่าเช่าที่ดินปีที่
  18 ตามสัญญาที่จะ ถึงกำหนดชำระในวันที่ 4 กันยายน 2552 จำนวนเงิน 20,428,593.45
  บาทโดยขอเบิกเงินในวันที่ 7 กันยายน 2552 แต่ศาลล้มละลายกลางได้จ่ายเช็คให้กับทาง กนอ.
  ในวันที่ 9 กันยายน 2552 ดังนั้นบริษัทจึงต้องเสียค่าปรับให้กับ กนอ.
  เพิ่มเติมจากเงินที่เบิกจากศาล

  วันที่ 18 กันยายน 2552 ทางธนาคาร กรุงศรีอยุธยา จำกัด (มหาชน)
  ทำการปลดหลักประกันบางส่วน คือ ปลดจำนำสิทธิการเช่า จำนวน 13 โฉนด
  และปลดจำนองอาคารและสิ่งปลูกสร้างจำนวน 15 หลังที่ตั้งอยู่บนพื้นที่ 108 ไร่ 2 งาน 28.94
  ตารางวา

  วันที่ 21 กันยายน 2552
  บริษัทในฐานะผู้ทำแผนได้นำส่งแผนฟื้นฟูกิจการต่อเจ้าพนักงานพิทักษ์ทรัพย์
  และเจ้าพนักงานพิทักษ์ทรัพย์ได้กำหนดวันนัดประชุมเจ้าหนี้เพื่อพิจารณาแผนในวันที่ 18 พฤศจิกายน
  2552

  วันที่ 5 ตุลาคม 2552 บริษัทยื่นคำร้องขอเบิกค่าภาษี มูลค่าเพิ่มจำนวนเงินประมาณ 30.40
  ล้านบาท จาก ศาลล้มละลายกลางโดยขอให้ศาลจัดทำเช็ค สั่งจ่าย “กรมสรรพากร” ภายในวันที่
  15 ตุลาคม 2552

  วันที่ 18 พฤศจิกายน 2552 ประชุมเจ้าหนี้ มีผู้ยื่นคำร้องขอแก้ไขแผน 2 ราย คือ
  บริษัทในฐานะผู้ทำแผนและการนิคมอุตสาหกรรมแห่งประเทศไทย
  โดยที่ประชุมเจ้าหนี้มีมติไม่ให้แก้ไขแผนตามคำร้องขอแก้ไขแผน ฟื้นฟูกิจการของ กนอ.
  ในสัดส่วนร้อยละ 81.97 ของเจ้าหนี้ผู้มีสิทธิออกเสียง
  และเจ้าหนี้มีมติให้แก้ไขแผนตามคำร้องขอแก้ไขแผนฟื้นฟูกิจการของบริษัทในฐานะผู้ทำแผนในสัดส่วนร้อยละ
  83.03 ของเจ้าหนี้ผู้มีสิทธิออกเสียง

  จากนั้น เจ้าพนักงานพิทักษ์ทรัพย์ได้ให้ที่ประชุมเจ้าหนี้
  พิจารณาและลงมติพิเศษว่าจะยอมรับแผนฟื้นฟูกิจการฉบับวันที่ 21 กันยายน 2552
  และแผนที่มีการแก้ไขหรือไม่ โดยเจ้าหนี้จำนวน 10 กลุ่มลงมติพิเศษยอมรับแผนฟื้นฟูกิจการ
  ฉบับวันที่ 21 กันยายน 2552 และคำร้องขอแก้ไขแผนของผู้ทำแผน ฉบับลงวันที่ 13 พฤศจิกายน
  2552 ในสัดส่วนร้อยละ 83.05 ของเจ้าหนี้ผู้มีสิทธิออกเสียง
  จึงเป็นกรณีที่ที่ประชุมเจ้าหนี้มีมติพิเศษยอมรับแผนและแผนที่มีการแก้ไข ตามมาตรา 90/46(2),
  90/48 และมาตรา 6 แห่ง พรบ. ล้มละลาย พ.ศ. 2483 ทั้งนี้
  ที่ประชุมเจ้าหนี้มีมติไม่เสนอตั้งคณะกรรมการเจ้าหนี้

  วันที่ 20 พฤศจิกายน 2552 บริษัทในฐานะผู้ทำแผนได้นำส่งแผนฟื้นฟูกิจการ (ฉบับแก้ไข) ลงวันที่
  18 พฤศจิกายน 2552 เสนอต่อเจ้าพนักงานพิทักษ์ทรัพย์เพื่อนำเสนอศาลล้มละลายกลาง

  วันที่ 3 ธันวาคม 2552 ศาลล้มละลายกลางออกหมายนัดกำหนดวันพิจารณาแผนฟื้นฟูกิจการ
  ในวันที่ 18 มกราคม 2553 เวลา 09.30 น.

  วันที่ 18 มกราคม 2553 มีเจ้าหนี้ จำนวน 2 ราย คือ ธนาคารไทยพาณิชย์ จำกัด (มหาชน)
  เจ้าหนี้รายที่ 8 และ บรรษัทบริหารสินทรัพย์ไทย เจ้าหนี้รายที่ 19
  ยื่นคำร้องคัดค้านแผนฟื้นฟูกิจการ
  ศาลล้มละลายกลางจึงมีคำสั่งกำหนดวันนัดไต่สวนคำร้องคัดค้านแผนฟื้นฟูกิจการ ในวันที่ 16
  กุมภาพันธ์ 2553 เวลา 09.30 น. และในวันที่ 15 มีนาคม 2553 เวลา 09.30 น.

  วันที่ 16 กุมภาพันธ์ 2553 ศาลล้มละลายกลาง ได้ไต่สวนผู้ทำแผน
  โดยไม่มีเจ้าหนี้รายใดประสงค์จะสืบพยานอีก
  ศาลล้มละลายกลางจึงนัดฟังคำพิพากษา/คำสั่งในวันที่ 23 มีนาคม 2553 เวลา 09.30 น.

  วันที่ 23 มีนาคม 2553 ศาลล้มละลายกลางนัดฟังคำสั่ง
  โดยในวันดังกล่าวศาลได้กำหนดประเด็นเรื่องความเป็นเจ้าหนี้มีประกันของเจ้าหนี้กลุ่มที่ 1
  (ธนาคารกรุงศรีอยุธยา จำกัด (มหาชน)) ตามแผนฟื้นฟูกิจการยังไม่มีความชัดเจน
  ศาลจึงให้ผู้มีส่วนได้เสียนำสืบพยานในเรื่องนี้เพิ่มเติมก่อน ดังนั้นจึงให้นัดสืบพยานเพิ่มเติมในวันที่
  2 เมษายน 2553 เวลา 09.30 น.

  วันที่ 2 เมษายน 2553 ศาลล้มละลายกลางมีความเห็นว่า
  หนังสือมอบสิทธิการเช่าที่ดินเป็นประกันระหว่างบริษัทกับธนาคารกรุงศรีอยุธยา จำกัด (มหาชน)
  ไม่ใช่เป็นหลักประกันตาม พรบ.ล้มละลาย พ.ศ.2483 ดังนั้น
  เงินที่ได้รับจากการจำหน่ายสิทธิการเช่าบางส่วน เจ้าหนี้ทุกรายควรได้รับชำระหนี้เท่าเทียมกัน

  วันที่ 26 และวันที่ 28 เมษายน 2553
  บริษัทในฐานะผู้ทำแผนได้ยื่นคำร้องขอแก้ไขแผนฟื้นฟูกิจการของลูกหนี้ครั้งที่ 2
  ในประเด็นเรื่องการจัดสรรเงินที่ได้จากการจำหน่ายสิทธิการเช่าที่จะจ่ายจากบัญชีเงินฝากประกันการชำระหนี้ให้กับเจ้าหนี้ทุกรายตามสัดส่วนของหนี้ค้างชำระของเจ้าหนี้แต่ละราย

  วันที่ 2 มิถุนายน 2553 ที่ประชุมเจ้าหนี้เห็นชอบด้วยแผนฟื้นฟูกิจการ บริษัท ปุ๋ยเอ็นเอฟซี จำกัด
  (มหาชน) ด้วยคะแนนเสียงร้อยละ 82.29

  วันที่ 7 มิถุนายน 2553 บริษัทในฐานะผู้ทำแผน ได้จัดส่งแผนฟื้นฟูกิจการ ฉบับลงวันที่ 2 มิถุนายน
  2553
  ซึ่งที่ประชุมเจ้าหนี้มีมติยอมรับแผนให้กับเจ้าพนักงานพิทักษ์ทรัพย์และนำเสนอศาลล้มละลายกลางพิจารณาต่อไป

  วันที่ 17 มิถุนายน 2533 ศาลล้มละลายกลางนัดฟังคำสั่ง แต่ด้วยมีเจ้าหนี้จำนวน 2 ราย
  คือธนาคารไทยพาณิชย์ จำกัด (มหาชน) และบรรษัทบริหารสินทรัพย์ไทย
  ได้ยื่นคำร้องคัดค้านแผนฟื้นฟูกิจการฉบับแก้ไขในประเด็นการชำระหนี้ที่ไม่ชัดเจนและแนวทางในการประกอบกิจการที่ไม่ชัดเจนและประเด็นการ
  Hair Cut หนี้ซ้ำกับแผนฟื้นฟูกิจการปี 2546
  บริษัทในฐานะผู้ทำแผนได้ยื่นบันทึกถ้อยคำข้อเท็จจริงหรือความเห็นชี้แจงประเด็นการคัดค้านแผนฟื้นฟูกิจการดังกล่าวต่อศาล
  ดังนั้นศาลจึงนัดฟังคำสั่งในวันที่ 7 กรกฎาคม 2553 เวลา 09.30 น.

  วันที่ 7 กรกฎาคม 2553
  ศาลล้มละลายกลางได้มีคำสั่งเห็นชอบด้วยแผนฟื้นฟูกิจการดังกล่าวและแต่งตั้งบริษัทเป็นผู้บริหารแผน
  ดังนั้น
  สิทธิและอำนาจหน้าที่ของผู้ทำแผนตกเป็นของผู้บริหารแผนตั้งแต่วันที่ผู้บริหารแผนได้ทราบคำสั่งศาล
  และในวันเดียวกันนี้ ศาลล้มละลายกลางได้มีคำสั่งอนุญาตตามคำร้องขอเบิกเงินส่วนที่เหลือจำนวน
  219,442,854.23 บาท ซึ่งทางเจ้าหน้าที่ศาลได้สั่งจ่ายเช็คให้กับบริษัทเมื่อวันที่ 4 สิงหาคม
  2553 โดยบริษัทได้นำฝากเข้าบัญชีเงินฝากประกันการชำระหนี้ในวันดังกล่าวเรียบร้อยแล้ว
  และบริษัทจะต้องจัดสรรเงินจำนวนดังกล่าวให้กับเจ้าหนี้ตามแผนฟื้นฟูกิจการข้อ 8.2.13 จำนวน
  217,482,252.96 บาท ส่วนที่เหลือจำนวน 1,960,601.27 บาท
  บริษัทในฐานะผู้บริหารแผนเบิกถอนไว้เป็นเงินทุนหมุนเวียน

  วันที่ 6 สิงหาคม 2553 บริษัทในฐานะผู้บริหารแผน ได้ชำระหนี้ตามแผนฟื้นฟูกิจการ ข้อ 8.2.13
  การชำระหนี้จากบัญชีเงินฝากประกันการชำระหนี้ ให้กับเจ้าหนี้กลุ่มที่ 1, 2, 3, 4, 5, 6, 7,
  8, 9 และ 12 จำนวนเงินทั้งสิ้น 208,108,141.78 บาท ส่วนที่เหลืออีก 9,347,111.18
  บาท เป็นของเจ้าหนี้กลุ่มที่ 6
  ซึ่งบริษัทได้ชำระหนี้ให้กับเจ้าหนี้จากเงินทุนหมุนเวียนแล้วและเจ้าหนี้กลุ่มที่ 12
  ซึ่งอยู่ระหว่างรอคำสั่งศาลล้มละลายกลางพิจารณาคำสั่ง

  บริษัทต้องดำเนินการปรับโครงสร้างทุนตามแผนฟื้นฟูกิจการ ภายใน 180
  วันนับแต่วันเริ่มต้นแผนฟื้นฟูกิจการ (ภายในวันที่ 4 มกราคม 2554) สรุปได้ ดังนี้

-   วันที่ 17 สิงหาคม 2553 ยื่นคำร้องขอลดทุน/เพิ่มทุนจดทะเบียนต่อศาลล้มละลายกลาง

-   วันที่ 19 สิงหาคม 2553 ศาลมีคำสั่งอนุญาตตามคำร้องขอลดทุน/เพิ่มทุนจดทะเบียน
    (รับทราบคำสั่งวันที่ 25 สิงหาคม 2553)

-   วันที่ 6 กันยายน 2553 เจ้าพนักงานพิทักษ์ทรัพย์ออกประกาศเรื่อง
    แก้ไขเปลี่ยนแปลงข้อบังคับหรือข้อความในหนังสือบริคณห์สนธิ บริษัท ปุ๋ยเอ็นเอฟซี จำกัด
    (มหาชน)

1.  ลดทุนจดทะเบียนที่ยังไม่ได้เรียกชำระ
    โดยวิธีการตัดหุ้นจดทะเบียนที่จำหน่ายไม่ได้หรือยังไม่ได้จำหน่าย จำนวน 1,513,380,280
    บาท แบ่งเป็น 1,513,380,280 หุ้น มูลค่าหุ้นที่ตราไว้ 1 บาท คงเหลือทุนจดทะเบียน
    2,486,619,720 บาท แบ่งเป็น 2,486,619,720 หุ้น มูลค่าที่ตราไว้หุ้นละ 1 บาท

2.  ลดทุนจดทะเบียนชำระแล้ว โดยการลดมูลค่าหุ้นที่ตราไว้จาก 1 บาท เหลือ 0.16 บาท
    ซึ่งจะทำให้ทุนจดทะเบียนชำระแล้วลดลงคงเหลือจำนวน 397,859,155.20 บาท แบ่งเป็น
    2,486,619,720 หุ้น

-   วันที่ 17 กันยายน 2553 ดำเนินการจดทะเบียนลดทุนจดทะเบียนที่ยังไม่ได้เรียกชำระ จำนวน
    1,513,380,280 บาท แบ่งเป็น 1,513,380,280 หุ้น มูลค่าหุ้นที่ตราไว้ 1 บาท
    คงเหลือทุนจดทะเบียน 2,486,619,720 บาท แบ่งเป็น 2,486,619,720 หุ้น
    มูลค่าที่ตราไว้หุ้นละ 1 บาท กับกระทรวงพาณิชย์

-   วันที่ 22 กันยายน 2553
    ยื่นคำร้องขอเพิ่มทุนจดทะเบียนเพื่อรองรับการแปลงหนี้เป็นทุนตามแผนฟื้นฟูกิจการ จำนวน
    339,035,167.20 บาท มูลค่าหุ้นที่ตราไว้ 0.16 บาท คิดเป็นจำนวนทุนจดทะเบียนที่เพิ่มขี้น
    2,118,969,795 หุ้น

-   วันที่ 30 กันยายน 2553
    ดำเนินการจดทะเบียนลดทุนจดทะเบียนที่ชำระแล้วกับกระทรวงพาณิชย์
    โดยการลดมูลค่าหุ้นที่ตราไว้จาก 1 บาท เหลือ 0.16 บาท
    ทำให้ทุนจดทะเบียนชำระแล้วลดลงคงเหลือจำนวน 397,859,155.20 บาท แบ่งเป็น
    2,486,619,720 หุ้น

-   วันที่ 27 ตุลาคม 2553
    ศาลมีคำสั่งอนุญาตตามคำร้องขอเพิ่มทุนจดทะเบียนเพื่อรองรับการแปลงหนี้เป็นทุนตามแผนฟื้นฟูกิจการ
    (รับทราบคำสั่งวันที่ 3 พฤศจิกายน 2553)

-   วันที่ 11 พฤศจิกายน 2553
    เจ้าพนักงานพิทักษ์ทรัพย์ได้ออกประกาศเรื่องแก้ไขเปลี่ยนแปลงข้อบังคับหรือข้อความในหนังสือบริคณห์สนธิ

-   วันที่ 15 พฤศจิกายน 2553
    บริษัทดำเนินการจดทะเบียนเพิ่มทุนเพื่อรองรับการแปลงหนี้เป็นทุนจำนวน 339,035,167.20
    บาท มูลค่าหุ้นละ 0.16 บาท คิดเป็นจำนวนหุ้น 2,118,969,795 หุ้น
    รวมเป็นทุนจดทะเบียนใหม่ 736,894,322.40 บาท แบ่งเป็น 4,605,589,515 หุ้น

-   วันที่ 2 ธันวาคม 2553 บริษัทศูนย์รับฝากหลักทรัพย์ (ประเทศไทย) จำกัด (TSD)
    ออกใบหุ้นให้กับเจ้าหนี้ที่ได้รับการแปลงหนี้เป็นทุนตามแผนฟื้นฟูกิจการ
    และในวันเดียวกันนี้บริษัทได้ดำเนินการจดทะเบียนเรียกชำระเงินเพิ่มทุนจากการแปลงหนี้เป็นทุนจำนวน
    339,035,167.20 บาท มูลค่าหุ้นละ 0.16 บาท คิดเป็นจำนวนหุ้น 2,118,969,795 หุ้น
    รวมเป็นทุนจดทะเบียนที่เรียกชำระแล้วทั้งสิ้น 736,894,322.40 บาท แบ่งเป็น
    4,605,589,515 หุ้น

-   วันที่ 7 ธันวาคม 2553 บริษัทส่งหนังสือแจ้งการแปลงหนี้เป็นทุนตามแผนฟื้นฟูกิจการ
    พร้อมทั้งได้ส่งใบหุ้นให้กับเจ้าหนี้จำนวน 5 รายที่ได้รับการแปลงหนี้เป็นทุนตามแผนฟื้นฟูกิจการ